NK BUZET

II.ISTARSKE BRIGADE 16

52420 BUZET

 IZVJEŠĆE O RADU NK BUZET ZA 2019. GODINU

U 2019. godini NK Buzet brojao je 147 registriranog natjecatelja. Podijeljeni su u 5 kategorija (seniori, juniori, pioniri, U-11, i U-9 ). Uz navedene u treninzima sudjeluje još oko dvadeset neregistrirane djece predškolskog uzrasta.

**Ekipa seniora** sezonu 2018/19 završila je na petom mjestu natjecanja u 3. ŽNLI Sjever. Pod vodstvom trenera Mladena Majcana i Mirka Jajića seniorska je momčad nastupala uglavnom sa juniorskim igračima koji su usporedno igrali za dvije kategorije, uz tek nekolicinu nešto starijih.

U jesenskom dijelu natjecanja 2019/20 u 3. ŽNLI SJEVER momčad vodi trener Alen Prešnjak te se na kraju 2019. godine ona nalazi na 4. mjestu u konkurenciji 10 klubova. Mjenjanjem propozicija natjecanja za mlađe kategorije, uoči ove sezone su dvije generacije igrača izgubile pravo nastupa za juniore (1999. i 2000. godište). Dobro je da je većina tih igrača ostala u klubu te sad čini okosnicu seniorske momčadi.

Momčad je uvjerljivo najmlađa u ligi, uz to i pri vrhu na ljestvici fair playa.

U odnosu na nekoliko proteklih godina seniorska se momčad stabilizirala, te nema problema s brojnošću. S obzirom na prosječnu dob igrača, njihov potencijal te gledajući ukupnu atmosferu i složnost u ekipi rezultati u skorije vrijeme mogu biti samo bolji, te se uskoro (možda već iduće sezone) nadamo plasmanu u viši rang, a kroz neko vrijeme i u 1. ŽNLI, tamo gdje bi realno NK Buzet po svemu trebao i biti.

**Ekipa juniora** sezonu 2018/19 završila je na 6. mjestu, dok se u tekućoj sezoni 2019/20 ŽNLI „B“, zbog ranije navedenih promjena propozicija, bitno izmijenjenom momčadi u odnosu na sezonu ranije, nalazi na 3. mjestu. Ekipu također vodi Alen Prešnjak.

**Ekipa pionira** koncem sezone 2018/19 zauzela je 4. mjesto pod vodstvom trenera Dragutina Mujića.

Klub je uoči nove sezone morao odustati od planiranog formiranja momčadi mlađih i starijih pionira jer zbog promjena propozicija, u smanjenom broju godišta, ne bi bili u mogućnosti skupiti dovoljan broj igrača. Stoga je prihvaćen prijedlog nogometnog saveza da se formiraju momčadi pionira i juniora (jer su njihova natjecanja vezana jedno uz drugo) te su se iste i prijavile u redovno natjecanje na jesen.

**Pioniri** u sezoni 2019/20 vodi trener Dragutin Mujić, te se ona na kraju jesenskog dijela sezone nalazi na 2. mjestu ŽNLI „B“. Ekipa je među najmlađima u ligi (većina igrača ulazno su godište). Momčad sačinjava 26 igrača.

Na jesen planira se razdioba pionirske ekipe na ekupi U-15 i U-13 zbog velikog broja igrača u toj generaciji.

**Ekipa U-11** pod vodstvom trenera Dragutina Mujića je sezonu 2018/19 završila na prvom mjestu ŽNL.

U tekućoj sezoni 2019/20 ekipa je uvjerljivo prva sa stopostotnim učinkom i najboljim strijelcem lige Žanom Laković Agapitom s čak 33 postignuta gola u jesenskom dijelu prvenstva.

**Ekipa U-9** sezonu 2018/19 završila je na 5. mjestu lige, dok se na kraju jesenskog dijela tekuće sezone nalazi na 1. mjestu sa svim pobjedama.

U ekipi pod vodstvom trenera Alena Ravnića nastupa 22 igrača. Prvi strijelac lige je naš Andrej Nežić.

Neregistriranu skupinu igrača, njih oko dvadeset uglavnom predškolskog uzrasta vodi Vanja Fabijančić. Djeca treniraju dva puta tjedno i ne nastupaju u službenim utakmicama.

Uz redovna službena natjecanja najmlađe su ekipe nastupale i na raznim turnirima na području Istre kao i u susjednoj Sloveniji, pa su tako ekipe U-9 i U-11 nastupile na turniru u Kašteliru gdje je ekipa U-11 osvojila prvo mjesto, te na turnirima u Umagu, Labinu i Puli. Dva smo gostovanja imali i u slovenskim Škofijama, gdje smo s obje kategorije nastupili na tamošnjem ljetnom i zimskom futsal festivalu.

Uz odlaske na gostujuće turnire NK Buzet je kao domaćin bio organizator turnira za ekipe U-9 i U-11 održanog za Subotinu, te izuzetno jakog međunarodnog uskršnjeg turnira za kategoriju U-11 na kojem su uz domaćina nastupile ekipe HNK Rijeka, GNK Dinamo Zagreb, NK Jadran Poreč, NK Novigrad, Škola nogometa 1. Gol iz Rijeke, te slovenski FC Koper i talijanski A.S.C. San Luigi. Naši su dečki osvojili drugo mjesto.

Mlađe su kategorije odigrale i niz prijateljskih utakmica od kojih vrijedi istaknuti nekoliko susreta sa vršnjacima iz HNK Rijeka.

U listopadu 2019. godine NK Buzet po treći je puta bio domaćin utakmicama Istria youth cupa, velikog međunarodnog turnira za dječake uzrasti do 16 godina pa smo tako u Buzetu u ukupno tri utakmice imali priliku gledati ekipe Benfice, GNK Dinama, FC Barcelone, Red Bull Salzburga i F.C. Glasgow Rangersa.

Ciljevi kluba u 2019. godini su uglavnom ispunjeni, stabilizirana je seniorska ekipa koja je bila najkritičnija kategorija u klubu, te se od nje u narednom razdoblju očekuje isključivo uspon u svakom pogledu. Razloga za optimizam zasigurno ima jer se radi o prilično brojnoj, nadarenoj i homogenoj skupini igrača, sve redom ponikloj u ovome klubu koja može još puno godina nastupati za seniorsku momčad.

Dodatno je omasovljen omladinski pogon, te sa ponosom možemo reći da u klubu nikad nismo imali ovoliki broj djece. Svaka kategorija kluba ima svog licenciranog stručnog trenera, a uz sufinanciranje kluba novi trener s UEFA B licencom je i Alen Prešnjak te se može reći kako i na tom polju dobro stojimo te kako ni iz tog aspekta ne bi trebala biti upitna budućnost buzetskog nogometa.

U Buzetu, 27.02.2020. godine

 Predsjednik NK Buzet, Dalibor Has